U-I-236/98
Datum: 2002-05-16T00:00:00.000+02:00
ecli: ECLI:SI:USRS:2002:U.I.236.98
vrsta: zakon
zadeva: ocena ustavnosti in zakonitosti predpisov in drugih splošnih aktov
objavljeno: OdlUS XI, 84 | 16.05.2002
dokument: US21443
akt: Zakon o carinski službi (Uradni list RS, št. 1/91, 58/93 in 65/93) (ZCS), 1. odst. 14. čl.
resitev: ustavitev
izrek: Postopek za preizkus pobude za začetek postopka za oceno ustavnosti prvega odstavka 14. člena Zakona o carinski službi (Uradni list RS, št. 1/91, 58/93 in 65/93) se ustavi.
stavek: Ker pobudnica ni dopolnila pobude, je Ustavno sodišče postopek za preizkus pobude ustavilo.
odlocitev: sklep
geslo: Ustavitev postopka zaradi nedopolnitve vloge.
podlaga: Zakon o Ustavnem sodišču (ZUstS), 3. odst. 28. čl.
vlagatelj: Družba Kutsenits International, Družba za proizvodnjo vozil, d.o.o., Murska Sobota
datum_vloge: 1998-06-10T22:00:00.000Z
datum_odlocitve: 2002-05-15T22:00:00.000Z

# U-I-236/98

16. 5. 2002

---

## S K L E P

---

Ustavno sodišče je v postopku za preizkus pobude družbe Kutsenits International, Družba za proizvodnjo vozil, d.o.o., Murska Sobota, ki jo zastopa Jože Šafarič, odvetnik v Murski Soboti, na seji dne 16. maja 2002

s k l e n i l o :

Postopek za preizkus pobude za začetek postopka za oceno ustavnosti prvega odstavka 14. člena Zakona o carinski službi (Uradni list RS, št. 1/91, 58/93 in 65/93) se ustavi.

### O b r a z l o ž i t e v

Pobudnica je izpodbijala prvi odstavek 14. člena Zakona o carinski službi (v nadaljevanju ZCS), ki določa, da na prvi stopnji o carinskih prekrških odločajo carinarnice. Izpodbijana zakonska ureditev naj bi nasprotovala 2., 3. in 23. členu Ustave, pa tudi 6. členu Konvencije o varstvu človekovih pravic in temeljnih svoboščin (Uradni list RS, št. 33/94, MP, št. 7/94 - EKČP). Pobudnica navaja, da sodijo prekrški v kategorijo kaznivih ravnanj, o katerih lahko odloča le sodnik, nikakor pa ne carinarnica, ki sodi v izvršilno vejo oblasti. Po mnenju pobudnice carinarnica posamezniku v postopku, v primerjavi s postopkom pred sodnikom za prekrške, ne more nuditi nobenih pravnih jamstev. Poleg tega naj bi bile v carinarnicah nedopustno združene funkcije odkrivanja, obtožbe in sojenja.

Dne 14. 7. 1999 je začel veljati Zakon o carinski službi (Uradni list RS, št. 56/99 - ZCS-1), ki je razveljavil ZCS.

Ker Ustavno sodišče o ustavnosti in zakonitosti predpisov, ki so med postopkom prenehali veljati, praviloma ne odloča (47. člen Zakona o Ustavnem sodišču, Uradni list RS, št. 15/94 - v nadaljevanju ZUstS), je pobudnico pozvalo, naj pobudo, če še vztraja pri njej, dopolni z utemeljitvijo razlogov za oceno predpisa, ki je prenehal veljati. Pri tem je bila pobudnica tudi opozorjena, da lahko Ustavno sodišče postopek skladno s tretjim odstavkom 28. člena ZUstS ustavi, če pobude v danem roku ne bo dopolnila.

Pobudnica vloge v danem roku ni dopolnila, zato je Ustavno sodišče postopek za preizkus pobude ustavilo.

Ustavno sodišče je sprejelo ta sklep na podlagi tretjega odstavka 28. člena ZUstS v sestavi: namestnik predsednice dr. Janez Čebulj ter sodnici in sodniki Lojze Janko, Milojka Modrijan, dr. Mirjam Škrk, Franc Testen in dr. Lojze Ude. Sklep je sprejelo soglasno.

Namestnik predsednice
 dr. Janez Čebulj